የቻይና ሲቹዋን ግዛት በሬክተር ስኬል 7ነጥብ0 የመሬት መንቀጥቀጥ አደጋ ተመታች
ቻይና በአማካይ በሬክተርስኬል 7.0 በሆነ ከፍተኛ የመሬት መንቀጥቀት አደጋ ተመታች። በመሬት መንቀጥቀጡ  እስካሁን 13 ሰዎች ህይወታቸው ሲያልፍ 175 በሚሆኑት ላይ ከፍተኛ አደጋ ማድረሱ ተገልጿል፡፡በቻይና የተከሰተው የመሬት መንቀጥቀጥ አደጋ እስካሁን ይፋ በተደረገው መረጃ መሰረት የ13 ሰዎችን ህይወት ሲቀጥፍ በ2 መቶ3 ዜጎች ላይ ከባድና ቀላል የአካል ጉዳት አድርሷል፡፡ከሟቾቹ ውስጥም 5ቱ የዉጭ ቱሪስቶች ሲሆኑ ዜግነታቸው ግን እስካሁን አልታወቀም፡፡  ከአደጋው ከፍተኛነት የተነሳም የሟቾች እና የተጎጂዎች ቁጥር ሊጨምር እንደሚችል እየተዘገበ ነው፡፡የመሬት መንቀጥቀጡ በሬክተር ስኬል ከ6 ነጥብ 5 እስከ 7 መጠን ያለው ሲሆን ይህም በሃገሪቱ ታሪክ ከፍተኛ መጠን ያለው የመሬት መንቀጥቀጥ አደጋ ሆኖ ተመዝግቧል፡፡አደጋዉ የደረሰውም በደቡባዊ ምእራብ ቻይና ሲቹዋን ዎሎንግ ብሄራዊ የተፈጥሮ ጥበቃ ፓርክ አካባቢ ሲሆን ፓርኩ የቻይና ትልቁ የድቦች መኖሪያ እና በፓርኩ ውስጥ የሚገኘው የጂዉዛሂ ወንዝም በዓለም ቅርስነት የተመዘገበ ነዉ፡፡የመሬት መንቀጥቀጥ አደጋው 1 መቶ 7 ኪሎ ሜትር ቦታን የሸፈነ ሲሆን በብሄራዊ የተፈጥሮ ጥበቃ ፓርኩ ውስጥ በብዛት በሚኖሩት ድቦች ላይ ግን የከፋ ጉዳት አለማድረሱ ታውቋል፡፡በአካባቢው በየጊዜው ትንንሽ የመሬት መንሸራተቶች ሲከሰቱ የነበረ ሲሆን ያልተጠበቀ እና በረዶ የቀላቀለ ከባድ ዝናብ መዝነብ ለመሬት መንቀጥቀጡ አደጋ መንስኤ መሆኑ ተነግሯል፡፡አደጋው መከሰቱን ተከትሎም የቻይና መንግስት 2ሺ 800 የሚሆኑ ዜጎቹን ወዲያው ከአካባቢው እንዲለቁ በማድረግ አደጋው ሊያስከትል የነበረውን ከፍተኛ ጉዳት መቀነስ መቻሉ ተሰምቷል፡፡አደጋው የከፋ ጉዳት እንዳያደርስ ወደ ቦታዉ 400 የሚሆኑ የአደጋ መከላከያ መኪኖች፣ 1 ሺ100 የድንገተኛ አደጋ ጊዜ ሰራተኞች ተሰማርተዋል፡፡  በተጨማሪም 55 የሚሆኑ የአቅጣጫ ጠቋሚዎች፣30 አነፍናፊ ውሾችን ጨምሮ 24 ጄኔሬተሮች ተጎጂዎችን ለመርዳት በቦታዉ ተሰማርተው የነፍስ አድን ስራዎችን እያከናወኑ ነው ተብሏል፡፡በአደጋው ምክንያት የተከሰቱ ፍርስራሾችን እና የተደረመሱ የአካባቢው ቦታዎችን በማፅዳት ላይ ሲሆኑ ተጨማሪ የተጎዱ ሰዎች በተደረመሱ አካባቢዎች ይኖራሉ ተብሎ ተገምቷል፡፡በአመት በአማካይ ከ64 ሺ በላይ የውጭ ቱሪስቶች የሚጎበኙት ሲቹዋን ፓርክ በአሁኑ ሰዓት በመሬት መንቀጥቀጡ የተነሳ የመንገዶች መፈራረስ እና አካባቢው መጎዳት የተነሳ በሲቹዋን ያለዉ የቱሪዝም እንቅስቃሴ ሙሉ በሙሉ መቋረጡ ነው የተዘገበው፡፡( ምንጭ:  የሲጂቲኤንና ሲ ኤን ኤን )